Document ID: 32008D0361

KOMISJONI OTSUS,
6. mai 2008,
ühenduse rahalise toetuse kohta veterinaarprotseduuride arvutistamise, loomahaigusest teatamise süsteemi, teavitamismeetmete ning uuringute ja hindamiste jaoks 2008. aastal
(2008/361/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikleid 17 ja 20 ning artikli 37 lõiget 2 ja artikli 37a lõiget 2,
ning arvestades järgmist:
(1)
Otsuses 90/424/EMÜ on sätestatud ühenduse rahalise toetuse andmise kord konkreetsete veterinaarmeetmete puhul, eelkõige nende meetmete puhul, mis hõlmavad loomatervise, loomade heaolu ja toiduohutuse alast teabepoliitikat, tehnilisi ja teaduslikke meetmeid ning veterinaarkontrolli.
(2)
Otsuse 90/424/EMÜ artikli 37a lõike 1 punktis b on sätestatud, et ühenduse rahalist toetust võib anda veterinaarprotseduuride arvutistamiseks seoses ühtsete veterinaariaalaste elektrooniliste süsteemide veebimajutuse, haldamise ja hooldusega (sealhulgas vajadusel liidesed riiklike andmebaasidega). Ühenduse rahalist toetust tuleks seega anda ühtse veterinaariaalase elektroonilise süsteemi TRACES (kaubanduse kontrolli- ja ekspertsüsteem) veebimajutuseks, haldamiseks ja hoolduseks, et tagada selle süsteemi kättesaadavus, turvalisus ja ajakohasus. TRACES loodi komisjoni 30. detsembri 2002. aasta otsusega 2003/24/EÜ ühtse veterinaariaalase elektroonilise süsteemi väljatöötamise kohta. (2)
(3)
Otsuse 90/424/EMÜ artikli 37 lõikes 1 on sätestatud, et ühenduselt võib saada rahalist abi loomade identifitseerimise ja haigustest teatamise süsteemide sisseseadmiseks õigusaktide alusel, mis käsitlevad veterinaarkontrolli ühendusesiseses elusloomakaubanduses, pidades silmas siseturu väljakujundamist. Seega tuleks anda ühenduse rahalist toetust, et ajakohastada vajalike tehniliste paranduste tegemisega loomahaigustest teatamise süsteemi (ADNS), mis loodi komisjoni 1. märtsi 2005. aasta otsusega 2005/176/EÜ, milles sätestatakse loomahaigustest teatamise kodeeritud vorm ja koodid vastavalt nõukogu direktiivile 82/894/EMÜ. (3)
(4)
Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa Liidu uus loomatervishoiustrateegia (2007-2013)”, mille motoks on „haiguste ennetamine on parem kui ravi” (4) (uut loomatervishoiustrateegiat käsitlev teatis), on sätestatud, et komisjon kohustub parandama tarbijate ja huvirühmade teavitamist.
(5)
Otsuse 90/424/EMÜ artiklis 16 on sätestatud, et ühendus annab rahalist toetust teabepoliitika kujundamiseks loomatervise, loomade heaolu ja loomse päritoluga toodete toiduohutuse valdkonnas. Seega tuleks anda ühenduse rahalist toetust nende meetmete rakendamiseks, mis on ette nähtud tarbijate ja huvirühmade teavitamise parandamiseks loomatervise ja loomade heaolu valdkonnas uut loomatervishoiustrateegiat käsitleva teatise raames.
(6)
Vastavalt otsuse 90/424/EMÜ artiklile 19 võib ühendus võtta või aidata liikmesriikidel või rahvusvahelistel organisatsioonidel võtta tehnilisi ja teaduslikke meetmeid, mis on vajalikud ühenduse veterinaaria valdkonda käsitlevate õigusaktide täiendamiseks ning veterinaariahariduse või -koolituse arendamiseks.
(7)
Elektroonilise identifitseerimise järkjärguline kasutuselevõtmine mäletsejate puhul on üks väljund, mida loodetakse selle strateegia raames saavutada. Seega on enne kariloomade elektroonilist identifitseerimist käsitlevate uute õigusaktide kehtestamist vaja selles valdkonnas läbi viia kulude-tulude ja kulutasuvuse uuringud. Et tõhustada ühenduse referentlaborite tööd, on tingimata vaja läbi viia nende toimimise ja tõhususe hindamine. Nende uuringute ja hindamiste tulemused võetakse aluseks kõnealuse valdkonna õigusaktide läbivaatamisel, kuis see osutub vajalikuks. Seega tuleb ühenduse rahalist toetust anda uuringute ja hindamiste läbiviimiseks toiduohutuse, loomatervise ja loomade heaolu ning zootehnika valdkondades. Kõnealuste meetmete rahastamiseks eraldatav maksimaalne summa tuleb kindlaks määrata. 2008. aastal tuleb esitada pakkumiskutsed eesmärgiga sõlmida erilepingud uuringute ja hindamiste läbiviimiseks toiduohutuse, loomatervise ja loomade heaolu ning zootehnika valdkondades. Nõukogu 21. juuni 2005. aasta määruse (EÜ) nr 1290/2005 (põllumajanduspoliitika rahastamise kohta) (5) kohaselt tuleb rahastada veterinaarmeetmeid Euroopa Põllumajanduse Tagatisfondist. Finantskontrolli teostamisel kohaldatakse kõnealuse määruse artikleid 9, 36 ja 37.
(8)
Ühenduse rahaline toetus makstakse välja tingimusel, et kavandatud meetmed on tegelikult ellu viidud ja lepinguosalised on esitanud kogu vajaliku teabe.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
Kaubanduse kontrolli- ja ekspertsüsteem TRACES
Otsusega 2003/24/EÜ loodud TRACES-süsteemi veebimajutuseks, haldamiseks ja hoolduseks antakse ühenduse rahalist toetust järgmistes summades ja järgmistel eesmärkidel:
a)
1 000 000 eurot süsteemi veebimajutuseks;
b)
500 000 eurot kasutajate abistamiseks ettenähtud logistilise toetuse pakkumiseks;
c)
300 000 eurot süsteemi juriidilise ja tehnilise arenguga kooskõlla viimiseks vajaliku hoolduse jaoks;
d)
200 000 eurot andmetöötluse arendamiseks;
e)
250 000 veiste identifitseerimise riiklike andmebaaside vaheliste sidemete arendamiseks.
Artikkel 2
Loomahaigustest teatamise süsteem
Otsusega 2005/176/EÜ loodud loomahaigustest teatamise süsteemi ajakohastamiseks antakse ühenduse rahalist toetust 270 000 eurot.
Artikkel 3
Teavitamine loomatervise ja loomade heaolu valdkonnas
Pädevatele asutustele ja isikutele suunatud teavitamismeetmete jaoks, mille eesmärk on edastada teavet loomatervist ja loomade heaolu käsitlevate ühenduse õigusaktide kohta, antakse ühenduse toetust järgmiselt:
a)
2 500 000 eurot loomatervist käsitleva valdkonna kohta;
b)
150 000 eurot loomade heaolu käsitleva valdkonna kohta.
Artikkel 4
Uuringud ja hindamised
Maksimaalselt 300 000 eurot ühenduse rahalist toetust antakse järgmisteks uuringuteks ja hindamisteks:
a)
kariloomade elektroonilist identifitseerimist käsitlev kulutasuvuse uuring;
b)
loomatervise ja zootehnika valdkonnas tegutsevate ühenduse referentlaborite hindamine.
Artikkel 5
Assigneeringud
1. Artiklitega 1-4 ettenähtud ühenduse rahaline toetus eraldatakse Euroopa Ühenduste 2008. aasta eelarve 17 04 02 01 eelarverealt.
2. Artiklis 4 nimetatud toimingud teostatakse kahe erilepingu alusel. Need kaks erilepingut kirjutatakse alla 2008. aastal.
Brüssel, 6. mai 2008

Labels: 12
15
0
6